**Ψήφισμα των μελών ΔΕΠ του ΠΤΝ του Πανεπιστημίου Ιωαννίνων σχετικά με το επερχόμενο νομοσχέδιο του Υπουργείου Παιδείας για τα ιδιωτικά πανεπιστήμια**

Ως μέλη ΔΕΠ του Παιδαγωγικού Τμήματος Νηπιαγωγών του Πανεπιστημίου Ιωαννίνων δηλώνουμε την αντίθεσή μας στο επικείμενο νομοσχέδιο για τα «μη κρατικά και μη κερδοσκοπικά πανεπιστήμια» και εκφράζουμε την ανησυχία μας σχετικά με την πολιτική διαχείριση του κρίσιμου αυτού ζητήματος αλλά και των αντιδράσεων της πανεπιστημιακής κοινότητας. Οι θέσεις μας συνοπτικά έχουν ως εξής:

1. Το επικείμενο νομοσχέδιο με τον τίτλο «Ελεύθερο Πανεπιστήμιο» παραβιάζει το άρθρο 16 του Συντάγματος σύμφωνα με το οποίο η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση και η σύσταση ανώτατων σχολών από ιδιώτες απαγορεύεται.
2. Το εν λόγω νομοσχέδιο απαξιώνει το δημόσιο ελληνικό πανεπιστήμιο. Η χρόνια υποστελέχωση και υποχρηματοδότηση, τα χαμηλά κονδύλια για έρευνα και υποδομές, η υποβάθμιση της φοιτητικής μέριμνας σε συνάρτηση με τη συνεχή δυσφήμιση είναι μερικά από τα προβλήματα που ταλανίζουν το δημόσιο πανεπιστήμιο σήμερα και τα οποία συνεχώς αναδεικνύει η πανεπιστημιακή κοινότητα χωρίς όμως να εισακούεται. Η πρόθεση ίδρυσης ιδιωτικών πανεπιστημίων καταδεικνύει ότι η προτεραιότητα της κυβέρνησης δεν είναι να επιλύσει τα προβλήματα αυτά αλλά να επιτρέψει την επικράτηση ιδιωτικών συμφερόντων και την εμπορευματοποίηση της τριτοβάθμιας εκπαίδευσης. Η χώρα μας δεν χρειάζεται ιδιωτικά πανεπιστήμια, αλλά ουσιαστική στήριξη των δημόσιων πανεπιστημίων τα οποία, παρά τον οικονομικό στραγγαλισμό επιδεικνύουν εξαιρετικής ποιότητας έργο.
3. Η ίδρυση ιδιωτικών πανεπιστημίων μπορεί να συρρικνώσει το υπάρχον σύστημα ανώτατης εκπαίδευσης. Πολλά από τα προπτυχιακά και μεταπτυχιακά προγράμματα σπουδών, κυρίως στα περιφερειακά πανεπιστημιακά ιδρύματα, κινδυνεύουν να συγχωνευθούν ή/και να καταργηθούν προκαλώντας μια συνεχή αστάθεια στον ακαδημαϊκό χάρτη με ό, τι αυτό συνεπάγεται για όλους όσοι τα υπηρετούμε αλλά και για τις τοπικές κοινωνίες.
4. Η δυνατότητα παροχής τίτλων σπουδών ισότιμων ακαδημαϊκά και επαγγελματικά με αυτών των δημόσιων πανεπιστημίων από ιδιωτικά πανεπιστήμια επί πληρωμή εγκυμονεί σοβαρότατους κινδύνους όσον αφορά την ποιότητα των παρεχόμενων με πελατειακούς όρους τίτλων σπουδών.

Τέλος, εκφράζουμε τη δυσαρέσκειά μας για τη μέχρι στιγμής απουσία διάθεσης διαβούλευσης και ειλικρινούς και ανοιχτού διαλόγου με την πανεπιστημιακή κοινότητα. Η κυβέρνηση δεν φαίνεται να επιθυμεί εκτόνωση της έντασης με την έναρξη ουσιαστικού διαλόγου και αναβολή της κατάθεσης του νομοσχεδίου, αλλά, αντίθετα, προχωρά σε κινήσεις που οξύνουν την αντιπαράθεση (π.χ. εισαγγελικές ή αστυνομικές παρεμβάσεις σε μαζικές κινητοποιήσεις, απειλές για τη διακοπή τις χρηματοδότησης των πανεπιστημίων κ.λπ.). Η μετάθεση της ευθύνης για ένα τόσο σοβαρό εκπαιδευτικό και κοινωνικό ζήτημα στις πρυτανείες, τις συγκλήτους, και τους/τις διδάσκοντες/-ουσες απειλεί το εκπαιδευτικό κλίμα και τις δημοκρατικές συλλογικές διαδικασίες στα πανεπιστημιακά ιδρύματα. Η δυνατότητα των ψηφιακών εξετάσεων δεν αποτελεί «λύση» του προβλήματος. Η προηγούμενη εμπειρία των περισσότερων από εμάς κατά τη διάρκεια της πανδημίας είναι αρνητική όσον αφορά τόσο την αξιολόγηση των κατακτημένων γνώσεων, όσο και το αδιάβλητο της εξεταστικής διαδικασίας. Σε συνάρτηση με τις πρόσφατες εξελίξεις στον τομέα της τεχνητής νοημοσύνης και την εκτεταμένη χρήση σχετικών εργαλείων, το αδιάβλητο μοιάζει αδύνατον να εξασφαλιστεί.